Bekroonde wildlewe-kunstenaar sterf | Netwerk24
Savea, dra jou mondskerm!
Deur Ügen Vos 20 September 2017 19:47
David Shepherd Foto: Facebook
Die bekroonde kunstenaar en wildliefhebber David Shepherd het sy stryd teen Parkinson se siekte verloor.
Die Britse David Shepherd-stigting (DSWF), wat hulle daarvoor beywer om bedreigde soogdierspesies in hul natuurlike omgewing te beskerm, het Woensdag sy dood op hul amptelike webtuiste bevestig.
Shepherd, die organisasie se stigter, is in 1931 gebore.
Hy was die afgelope 10 weke in die hospitaal. Volgens die stigting is hy vreedsaam in sy slaap dood.
Shepherd was vir meer as 50 jaar 'n kampvegter vir die bewaring van skaars en bedreigde spesies en hy het die stigting in 1984 begin.
Volgens die stigting het hy sy kuns gebruik om geld vir die projekte van die stigting in te samel en in die proses het hy honderde mense geïnspireer om in sy voetspore te volg.
Shepherd het die stigting begin omdat hy iets wou teruggee aan die diere wat hom gehelp het om 'n suksesvolle kunstenaar te word.
Hy word veral onthou vir sy liefde vir Afrika se olifante.
Hy word veral onthou vir sy liefde vir Afrika se olifante, wat in baie van sy werke, insluitend die ikoniese The Ivory is Theirs en Wise Old Elephant, uitgebeeld word.
Hy het in 2014 met die 30ste herdenking van die stigting 'n skildery van 'n olifant geskilder wat vir £50,000 (byna R900 000) verkoop is. Dié geld is vir natuurbewaringsprojekte in Afrika en Asië geoormerk.
"David het 'n passie vir die wildlewe gehad. Die rol wat die mens in die ondergang daarvan speel het, het hom woedend gemaak en was die bron van sy inspirasie," sê Karen Botha, hoofbeampte van DSWF.
"Hy was 'n toegewyde, hardnekkige en uitgesproke kampioen vir diere en vir die mense wat hulle beywer het om die diere te beskerm. Hy sal baie gemis word."